धादिङ, असार २ गते । पोर्चुगल स्ट्राइकर क्रिष्टियानो रोनाल्डोले ह्याट्रिक गरेपछि पोर्चुगलले स्पेनलाई ३–३ को बराबरीमा रोकेको छ। रुसको फिस्ट ओलम्पिक रंगशाला सोचीमा शुक्रबार राती सम्पन्न खेलमा पोर्चुगलका स्ट्राइकर रोनाल्डोले खेलको ४, ४४ र ८८ औं मिनेटमा गोल गर्दै ह्याट्रिक पूरा गरे।
यता स्पेनका लागि डियागो कोस्टाले खेलको २४ र ५५ तथा ५८ औं मिनेटमा नाचोले गोल गरेका थिए। खेलको चौंथो मिनेटमा स्पेनका खेलाडीले पोर्चुगलका स्ट्राइकर क्रिष्टियानो रोनाल्डोलाई डि बक्सभित्र लडाएपछि पाएको पेनाल्टीमा रोनाल्डोलेनै गोल गर्दै टोलीलाई अग्रता दिलाएका थिए। तर २४ औं मिनेटमा स्पेनका डियागो कोस्टाले पोर्चुगलका २ डिफेन्डरलाई छलाउँदै उत्कृष्ट गोल गरेपछि खेल बराबरीमा आएको थियो।
४४ औं मिनेटमा पुन रोनाल्डोले गोल गर्दै खेललाई २–१ को अवस्थामा पुर्याए। पहिलो हाफमा अग्रता बनाएको पोर्चुगलले दोस्रो हाफमा भने २ गोल खान पुग्यो। स्पेनका कोस्टाले ५५ औं मिनेटमा क्रस मार्फद आएको बललाई सटिक तरिकाले पोष्टको दिशा दिएपछि खेल बराबरीमा आएको थियो।
कोस्टाले गोल गरेकाे २ मिनेटपछि नाचोले डि बक्स बाहिरबाट प्रहार गरेको बलले जाली चुमेपछि स्पेनले अग्रता लिएको थियो। तर निर्धारित समयको खेल सकिन २ मिनेट बाँकी छदा पोर्चुगलका रोनाल्डोले फ्रिकिक मार्फद सानदार गोल गरेपछि स्पेनलाई बराबरीमा रोक्न सफल भयो। खेलअवधिभर दुवै टोलीले पाएका सुन्दर अवसरलाई गोलमा परिणत गर्न नसक्दा खेल ३–३ को बराबरीमा सकिएको हो।
शुक्रवार राती भएको खेलमा मोरक्कोको आत्मघाती गोलले इरान विजयी भएको छ। इन्जुरी समयमा मोरक्कोबाट आत्मघाती गोल भएको हो।
अधिकांश समय बल नियन्त्रणमा लिएको मोरक्कोका अजिज बोहादुजले ९०+४ मिनेटमा आत्मघाती गोल गरेपछि एसियाली मुलुक इरानले पहिलो जित हात पारेको हो। इरानले पाएको फ्रिकिकमा मोरक्कोका अजिजले हेडिङमार्फत आत्मघाती गोल गरेका थिए।
मोरक्कोले २० वर्षपछि विश्वकपमा पुनरागमन गरेको हो। यसअघि सन् १९९८ मा फ्रान्समा भएको विश्वकप खेलेयता मोरक्को छनौट भएको थिएन।
यी दुई टिम पाँचौंपटक आमनेसामने भएका हुन्। यसअघिका चार भिडन्तमध्ये तीनमा मोरक्कोले जीत हात पारेको थियो। अन्तिमपटक सन् २०१४ मा ब्राजिलमा भएको विश्वकप फुटबलमा भने इरानले बाजी मारेको थियो।
खेलको १९ औं मिनेटमा मोरक्कोको कडा प्रहारलाई इरानका किपरले उत्कृष्ट बचाउ गरेका थिए। २६ औं मिनेटमा मोरक्कोको कडा प्रहारलाई इरानका डिफेन्डरले रोकेका थिए। किपर बिट भइसकेको अवस्थामा डिफेन्डरले उत्कृष्ट बचाउ गरे।
पहिलो हाफको अन्त्यतिर इरानका कडा प्रहारलाई मोरक्कोका रक्षककले बचाउ गरे। खेलको ४३औं मिनेटमा इरानका खेलाडीले वान भर्सेस वान बललाई गोल गर्न सकेनन्।
दोस्रो हाफमा सुधारिएको प्रदर्शन गरेको एसियाली मुलुक इरानले केही राम्रा गोल गर्ने मौका खेर फाल्यो। बल पोजिसनमा पछि परेको इरानले मोरक्कोको पोष्टमा ८ पटक प्रहार गर्‍यो भने मोरक्कोले १० पटक प्रहार गर्‍यो।
त्यस्तै शुक्रवार साँझ भएको अर्को खेलमा जोसे जिमिनेजको ८९ औं मिनेटको हेडर गोलसँगै उरुग्वेले इजिप्टलाई शुक्रबार १-० ले पराजित गरेको छ । स्टार खेलाडी मोहमद सलाहलाई पुरै समय बेन्चमा राखेको इजिप्टको डिफेन्सले बलियो उरुग्वेको आक्रमण निस्तेज पारेको थियो ।
अपेक्षा गरिएको भन्दा दुवै टोलीले कमजोर प्रदर्शन गर्दा खेल बराबरीतर्फ अग्रसर देखिएको थियो । तर डिफेन्डर जिमिनेजले कर्नरबाट आएको बललाई हेडरमार्फत पोस्टको दिशा दिँदै इजिप्टलाई निराश बनाए । सलाहको अनुपस्थितिले यसैपनि खल्लो देखिएको खेललाई निकै कम संख्याको उपस्थितिले थप निराशा पैदा गरेको थियो । आयोजक राष्ट्र र फिफालाई पनि यसले धक्का पुगेको छ ।
पेरिस सेन्ट जर्मेनबाट व्यावसायिक फुटबल खेल्दै आएका फरवार्ड एडिन्सन कभानीले पहिलो हाफमा पाएका दुई सुनौला अवसरको सदुपयोग गर्न सकेनन् । कभानीले विपक्षी डिफेन्सलाई उत्कृष्ट ढंगले छलाउँदै पेनाल्टी क्षेत्र बाहिरबाट गरेको प्रहार विपक्षीलाई लाग्दै बाहिर पुगेको थियो । उनलाई आक्रमणमा साथ दिएका अर्का स्टार लुइस सुआरेजले भने पहिलो हाफमा सोचेअनुसारको प्रदर्शन गर्न सकेनन् । पछिल्लो संस्करणमा इटालीका जियोर्जियो किएलिनिलाई टोकेपछि प्रतिबन्धित उनले त्यसयता विश्वकपमा पहिलो खेल खेले ।
इजिप्टका लागि आक्रमणको जिम्मेवारी मर्वान मोहसेनले सम्हालेका थिए । सलाहको अनुपस्थितिसँगै उरुग्वेका कप्तान डिएगो गोडीनले उत्कृष्ट प्रदर्शन गर्दा मर्वानले बिरलै खुलेर खेल्ने मौका पाए । इजिप्टका प्रशिक्षक हेक्टर कुपरले खेलको पूर्वसन्ध्यामा सलाह पूर्णरुपमा फिट रहेको बताएका थिए । मंगलबार आयोजक राष्ट्रविरुद्ध हुने खेलमा इजिप्ट सलाहको उपस्थितिको प्रतीक्षामा हुनेछ । प्रतियोगितामा अगाडी बढ्न उक्त खेलमा इजिप्टले सुखद नतिजा हासिल गर्नुपर्ने छ ।